Wraak se angel | Hasepad Uitgewers
Home > Boeke > Wraak se angel
Wraak se Angel, is die opvolg op Bets Koen se vorige boek, Tulpe vir Talina. Weereens 'n boek wat nie kortskiet aan aksie en intrige nie. Juis op die eerste bladsy speel die skrywer oop kaarte met die leser:
"Ons het wel vir Talina opgespoor," kom dit kordaat van die kort, mollige Pedro. "Sy is nog in Nederland."
"Nou vir wat staan julle nog hier? As ons haar het, sal ons daai laaitie van Rossouw kry en dan sommer vir hom ook. Loop, bespreek plek op die eerste vliegtuig en gaan kry haar!"
Hierdeur vang sy die leser se aandag en mens raak dadelik bewus dat daar groot aksie op pad is.
Bets maak gebruik van goeie dialoog om die verskeie karaktereienskappe en emosies na vore te bring. Wat ook bydra tot die egtheid van die verhaal, is die interessante name van die verskeie karakters wat inpas in die milieu van die verhaal. Haar beskrywing van gesiguitdrukkings en handelinge, help vorm aan die perfekte prent in die leser se geestesoog. Die verhaal verloop so vlot dat 'n mens wil aanhou lees, geboei deur al die gebeure – tot jy jou aan die einde bevind met dié gedagte: jy hoop op 'n volgende opvolg!